**Izbor vprašanj za revijo VETER – december 2015**

1. **Ali se mora za uveljavljanje garancije obvezno predložiti račun?**

Zakon o varstvu potrošnikov (Ur.l RS št. 98/04 UPB 2, 126/07, 86/09,78/11 in 38/14) za uveljavljanje garancije ne predpisuje, da bi moral potrošnik ob reklamaciji predložiti tudi račun. Zadostuje izpolnjen garancijski list, iz katerega je razviden datum nakupa, kdo je bil prodajalec, naveden mora biti pooblaščeni servis, obseg garancije in trajanje garancijske dobe. Garancijsko zahtevo lahko potrošniki uveljavljajo neposredno pri pooblaščenem servisu, pri proizvajalcu, ali pa pri prodajalcu.
To pomeni, da se potrošnik lahko sam odloči h kateri od omenjenih pravnih oseb bo odnesel  v popravilo. Izjema velja le v primeru, ko je garancijo za izdelek dal samo prodajalec. Potem lahko uveljavljamo zahtevek le pri njemu in samo takrat bi morali tudi dokazovati, da smo izdelek kupili prav v določeni trgovini.

Račun pa ni edino sredstvo, s katerim lahko izkažemo, kje in kdaj je bil izdelek kupljen, saj to lahko storimo tudi s kakšnim drugim dokazilom, npr. s potrdilom, ki ga dobimo pri plačilu s kartico (bančni slip iz POS-terminala), z bančnim izpiskom, ki ga dobimo od banke po pošti ali ga natisnemo (če poslujemo prek elektronske banke) itd.

1. **Imam prodajalno z živilskim izdelki. Med drugim prodajam tudi alkoholne pijače, Zanima me ali lahko v prodajalni oglašujem pivo na reklamnih panojih ?**

Področje oglaševanja alkoholnih pijač v 15., 15a. in 15b. členu, ureja Zakon o zdravstveni ustreznosti živil in izdelkov ter snovi, ki prihajajo v stik z živili (Ur.l. RS št. 52/00, 42/02). Z zakonskimi določili je predpisano, katere alkoholne pijače se lahko oglašujejo, kje se lahko oglašujejo in kakšne pogoje mora izpolnjevati oglaševalsko sporočilo.

Alkoholne pijače, ki vsebujejo 15 in manj volumenskih odstotkov alkohola se smejo oglaševati v biltenih, katalogih, letakih in prospektih, ki so namenjeni oglaševanju in poslovnemu komuniciranju in drugih nosilcih objavljanja informacij, razen ob cestah na plakatih, tablah, panojih in svetlobnih napisih.

Oglaševalsko sporočilo mora izpolnjevati naslednje pogoje:

* ne sme spodbujati čezmerne porabe alkohola ali prikazovati pozitivne vzročne zveze med pitjem alkohola in uspehom v življenju,
* ne sme biti namenjeno mladim in prikazovati oseb, ki uživajo alkohol,
* ne sme prikazovati oseb, mlajših od 25 let,
* ne sme povezovati uživanja alkohola s povečano telesno zmogljivostjo ali z vožnjo v prometu,
* ne sme ustvarjati videza, da uživanje alkohola prispeva k uspehom v družbenem in spolnem življenju,
* ne sme poudarjati, da ima alkohol zdravilne učinke, ali da je poživilo, pomirjevalo ali sredstvo za reševanje osebnih težav,
* ne sme prikazovati abstinence ali zmernega pitja v negativni luči,
* ne sme poudarjati visoke vsebnosti alkohola kot posebne kakovosti alkoholnega izdelka,
* ne sme se pojavljati v in na stavbah, objektih in pripadajočih zemljiščih, kjer se opravlja zdravstvena dejavnost ter dejavnost vzgoje, športa ter izobraževanja,
* ne sme se pojavljati na panojih, tablah, plakatih ali svetlobnih napisih, ki so od vrtcev in šol oddaljeni manj kot 300 metrov,
* ne sme se pojavljati na prireditvah, ki so v prvi vrsti namenjene mladoletnim osebam, in na športnih prireditvah,
* ne sme vključevati simbolov, podob, junakov iz risanih filmov in drugih mladinskih oddaj,
* vsebovati mora opozorilo**: “Minister za zdravje opozarja: Uživanje alkohola lahko škoduje zdravju!“ ali “Minister za zdravje opozarja: Prekomerno pitje alkohola škoduje zdravju!“.**

Oglaševalsko sporočilo v primeru reklamnega panoja za pivo, mora vsebovati opozorilo iz 13. alineje. Črke opozorila morajo biti tako velike, da površina, ki jo zavzemajo, predstavlja najmanj 10% velikosti površine prostora, ki ga obsega celotno oglaševalsko sporočilo.

1. **Zanima me kakšna je razlika med datumom minimalne trajnosti in datumom uporabe določenega živila?**

Rok uporabnosti živila je pomembna oznaka vsakega živila. Podaja nam informacijo, koliko časa lahko neko živilo hranimo, da sta varnost in kakovost izdelka zagotovljena. Ob tem morajo biti upoštevani specifični pogoji prevoza in shranjevanja.

V Sloveniji je navajanje roka uporabnosti živil določeno s Pravilnikom o splošnem označevanju predpakiranih živil (Ur.l.RS št. 36/14 - v nadaljevanju: pravilnik). Definicija roka uporabnosti zajema dva pojma: »datum minimalne trajnosti« in »datum uporabe«.

**Datum minimalne trajnosti** živila se mora označiti z besedami:

* »uporabno najmanj do…«, če datum vključuje navedbo dneva, čemur sledi datum ali podatek, kje na embalaži je datum naveden, ali
* »uporabno najmanj do konca…«, če datum ne vključuje navedbe dneva, čemur sledi datum ali podatek, kje na embalaži je datum naveden.

 »Datum minimalne trajnosti« je pojem, ki se nanaša prvotno na kakovost živila in je običajno označen na izdelkih, ki imajo daljši čas uporabe (moka, testenine itn.) z oznako »uporabno najmanj do …« oziroma »uporabno najmanj do konca …«.

Za živila, ki so uporabna:

* največ tri mesece, je dovolj navedba dneva in meseca;
* več kot tri mesece, vendar ne več kot 18 mesecev, je dovolj navedba meseca in leta;
* več kot 18 mesecev, je dovolj navedba leta roka uporabnosti.

Proizvajalcu je prepuščeno, ali bo na živilu označil pogoje shranjevanja ali ne.  Po preteku »datuma minimalne trajnosti« proizvajalec kakovosti živila ne zagotavlja več.

**Datum uporabe živila**:

Če je živilo z mikrobiološkega vidika hitro pokvarljivo in zaradi tega lahko po krajšem obdobju predstavlja neposredno nevarnost za človekovo zdravje, se mora datum minimalne trajnosti nadomestiti z datumom uporabe.

Označen mora biti z besedami »**porabiti do«,** ki jim sledi navedba datuma ali podatek, kje na embalaži je datum naveden. Datum uporabe je sestavljen iz dneva, meseca in leta v kronološkem zaporedju (xx dan, xx mesec, xx leto).

Poleg datuma uporabe morajo biti navedeni tudi podatki o pogojih shranjevanja živila.Nekatera živila so opremljena tudi s podatkom o času in pogojih za varno uživanje živila po odprtju embalaže.

Navedba datuma uporabe oziroma datuma minimalne trajnosti živila **ni obvezna za:**

* sveže sadje in zelenjavo, vključno s krompirjem, ki ni olupljena, narezana ali podobno obdelana, razen za kalčke iz semen in podobne izdelke (npr. kalčki stročnic);
* pijače, ki vsebujejo 10 vol% alkohola ali več;
* osvežilne pijače, sadne sokove, sadne nektarje in alkoholne pijače, namenjene obratom javne prehrane, ki so polnjene v embalažo, večjo od petih litrov;
* pekovsko in fino pekovsko pecivo, ki se zaradi njihove sestave običajno potroši v 24 urah po njihovi izdelavi;
* kis;
* jedilno sol;
* kristalni sladkor;
* konditorske izdelke, ki vsebujejo skoraj izključno aromatiziran oziroma obarvan sladkor;
* žvečilni gumi in podobne izdelke za žvečenje;
* posamezna pakiranja sladoleda, ki so v skupnem pakiranju.

Varnost in kakovost živila v času roka uporabnosti zagotavlja proizvajalec, ki na podlagi analize živila, načina proizvodnje, skladiščenja, transporta in hranjenja na prodajnem mestu ta rok tudi določi.